Primele decizii la MTS: șefa de cabinet împinsă în Consiliul de Administrație la BTT Costinești, iar Joshua Castellano apare de mână cu directorul BTT! Abia instalată, ministrul Ioana Bran își recompensează apropiații cu funcții

miercuri, 21 martie 2018, 6:59

270.000 de euro datorează Castellano către baza MTS din Tei, conform Curții de Conturi

Generația tânără din politică: manifestanții din Piața Victoriei sunt ”Putori”, dar ”Famiglia” napolitană Castellano îi însoțește la întâlniri oficiale.

De Mirela Neag, Răzvan Luțac și Cătălin Tolontan

Mirabela Elena Iancu, 31 de ani, a fost introdusă în Consiliul de Administrație de la BTT Perla Costineștiului, conform Adunării Generale din 14 martie 2018.

Cine este Elena Iancu?

Șefa de cabinet a Ioanei Bran, proaspătul ministru al Tineretului și Sportului.

Și cine este Perla Costineștiului?

Au luat crema stațiunii

BTT Perla este o așchie sărită în 1993 din fostul Birou de Turism pentru Tineret.

Perla a luat cele mai bune active din Costinești.

Creierul a fost Ioan Nasta, directorul comercial de pe vremea lui Ceaușescu și încă manager la Perla.

Din CA fac parte Mirabela Elena Iancu (MTS), Cătălin Mihail Caracostea (directorul SC Neptun Olimp) și Alexandru-Cristian Vasilescu (consilier parlamentar PSD).

Bran și Iancu învață sport la MTS

Originară din Năvodari, șefa de cabinet își face, ca și ministrul Bran, noviciatul în sport chiar în cel mai înalt cabinet al MTS.

O situație unică la acest nivel sportiv, în care au ocupat funcțiile ca să învețe.

Ministrul și șeful de cabinet învață, împreună, în cabinetul unde au stat, de-a lungul anilor, Cornel Dinu, Crin Antonescu, Nicolae Mărășescu, Octavian Bellu sau Gabriela Szabo.

Invitată luni seara la emisiunea lui Ovidiu Ioanițoaia la Europa FM, ministrul Ioana Bran a șocat lumea sportului când a făcut proba lipsurilor sale de cunoștințe în domeniu.

”N-am auzit o asemenea lipsă de cunoștințe la un ministru în toată viața mea! Unde a ajuns sportul românesc?”, a spus o mare campioană ziarului, imediat după ce a ascultat prestația ministrului.

Asociată cu politiciana PSD care i-a făcut ”Putori” pe manifestanți

”Ceea ce contează acum în toate numirile din MTS este filiera PSD”, explică un om din minister.

Șefa de cabinet Elena Iancu a fost asociată în compania de turism constănțeană Princess Travel cu Maria Nedelcu, consilier local PSD, tânără originară și ea din Năvodari.

Faima agenției a crescut exponențial în februarie 2017, când, pe Facebook, Maria Nedelcu i-a numit ”Putori!” pe sutele de mii de demonstranți din Piața Victoriei din București.

Maria Nedelcu, într-o excursie la Veneția prin care promova agenția în care a fost parteneră de afaceri cu Elena Iancu, Princess Travel

Între timp, tot în 2017, Elena Iancu a ajuns ea însăși în București.

La început în calitate de consilier parlamentar la cabinetul deputatului PSD Ioana Bran.

Când Ioana Bran, 31 de ani, a fost numită șefă a sportului românesc, Elena Iancu a urmat-o.

Și, cu o săptămână în urmă, șefa de cabinet a fost plantată în Consiliul de Administrație la Perla Costineștiului.

De mână cu Joshua Castellano

Joshua Castellano, italianul cunoscut în România ca patronul lanțului de cluburi de noapte Bamboo

Acum două zile s-a mai făcut un pas spre ce pare a fi politica tinerei generații în materie de sport și tineret.

Directorul BTT București, acționar cu 79% în Perla Costineștiului, a vizitat Costineștiul.

”La întâlnirea cu chiriașii din Costinești, directorul BTT Constantin Diceanu a venit însoțit de Joshua Castellano, cunoscutul patron de discoteci, regele nightlife-ului”, povestește un om din MTS.

Constantin Diceanu a fost purtătorul de cuvânt al lui Nicușor Constantinescu la CJ Constanța.

Iar napolitanul Joshua Castellano nu are nevoie de multe prezentări.

Nu pentru bugetul MTS, în orice caz.

Problemele din ”Tei”

Castellano este unul dintre cei mai mari datornici ai MTS.

Clubul său Bamboo este chiriaș în Clubul Studențesc Tei, care aparține ministerului condus de Ioana Bran.

Stă acolo fără acte și și-a construit noua clădire fără acordul MTS, potrivit unui raport al Curții de Conturi, care a trimis la DNA prejudiciul produs de această asociere.

Ce spun cei din noul val?

Elena Iancu (dreapta), într-un selfie cu ministrul Ioana Bran (centru) în 2017, când ambele lucrau la Camera Deputaților

”Am ajuns consilier parlamentar cum ajunge toată lumea”

Prima vorbește Elena Iancu.

-Bună ziua, doamnă Iancu. Am dori să vorbim puțin despre numirea dumneavoastră ca șefă de cabinet la MTS și, apoi, în CA al BTT Perla.

-Vă rog…

-Mai întâi, cum ați ajuns în Camera Deputaților?

-Păi, cum ajunge toată lumea!

-Cum ajunge toată lumea? Concurs, detașare?

-Nu, nu are legătură cu firma de turism. Toată lumea ajunge la fel, fiecare deputat are consilierii săi.

-Cum ajunge că n-am înțeles, totuși?

-Păi m-am dus acolo și am ajuns la cabinetul parlamentar al Ioanei Bran.

-Și apoi ați urmat-o pe doamna Ioana Bran. Ce salariu aveți acum la MTS și în CA al BTT?

-Păi, la BTT Perla Costineștiului nu prea știu, abia am fost numită. Cât despre MTS, nu prea știu cât este de public. Nu știu dacă pot să îl dau.

-Sigur că e public, că ocupați o funcție publică.

-Trebuie să vorbesc mai întâi la resurse umane, să văd dacă îl pot da.

-Ce vă recomandă pentru pozițiile de la MTS și de la BTT Perla?

-Auziți, vă rog, puteți să îmi dați întrebările pe e-mail? Vă rog. Nu vreau să spun ceva confidențial. Mă voi consulta și vă voi răspunde chiar azi. Vă mulțumesc!

Până la închiderea ediției nu am primit răspunsurile.

***

Al doilea om contactat este Constantin Diceanu, directorul BTT București.

„Castellano venise cu un prieten la Costinești, n-a fost la ședință”

Diceanu spune că pe Elena Iancu a recomandat-o „și CV-ul, dar și faptul că e șefa de cabinet a ministrului”.

– Domnule Diceanu, am înțeles că ați avut o primă ședință cu BTT la Costinești de când ați fost numit.

– Da, așa e. Sunt director de pe 6 martie. Am avut o ședință premergătoare sezonului estival, în care am discutat mai multe probleme ale stațiunii. E vorba de o deparazitare a Costineștiului, de înlocuirea unor tarabe de vată de zahăr, ochelari de soare și alte buticuri absolut inestetice. Vrem să organizăm un fel de minibazar într-o zonă distinctă, organizată, așa cum există și în alte stațiuni.

-Totuși, am înțeles că la Costinești v-a însoțit un nume cunoscut și controversat, Joshua Castellano!

-Nici vorbă. Nu este adevărat.

-O secundă. Spuneți că nu ați fost cu paronul Bamboo la Costinești?

-Nu spun asta, într-adevăr m-am întâlnit acolo cu un prieten care era însoțit de Castellano. Însă nici prietenul, nici Castellano nu aveau treabă cu BTT-ul. Ei nu au fost la ședință. Nu știu ce treabă aveau, erau în stațiune.

1.600 de lei pe lună va lua Elena Iancu ca membru în CA la BTT Perla

-Care e situația BTT-ului în acest moment?

-Să știți că s-a echilibrat și, în curând, spun eu, va fi și pe profit.

-Ce legătură a avut BTT-ul cu numirea doamnei Elena Iancu în CA al BTT Perla Costineștiului?

-Ea a fost, într-adevăr, propunerea CA-ului din BTT pentru ocuparea acelui post interimar în CA Perla Costineștiului. Ea e pusă acolo pe patru luni, după care, dacă va vrea să rămână pentru 4 ani, trebuie să se înscrie în procesul de selecție.

-Totuși, ce o recomandă?

-Știți, nici CV-ul dumneaei nu e de neglijat, are un CV foarte bun. Mai mult, e directoarea cabinetului doamnei ministru. Și, cum MTS e deasupra BTT-ului, ne-am gândit că ar fi bine ca, prin ea, doamna ministru să aibă o radiografie cât mai exactă a ceea ce se întâmplă la noi.